Αγαπητοί γονείς,

αύριο Δευτέρα 1 Ιουνίου 2020, μετά από μια μακρά περίοδο αναστολής της λειτουργίας του, το σχολείο μας είναι και πάλι έτοιμο να υποδεχθεί τα παιδιά. Πιστεύουμε ότι αυτές οι τέσσερις εβδομάδες μαθημάτων θα αποδειχθούν πολύ δημιουργικές και όσα παιδιά προσέλθουν θα ωφεληθούν. Ο χρόνος που απομένει μέχρι τη λήξη της σχολικής χρονιάς θα αφιερωθεί αποκλειστικά σε διδασκαλία, αφού δεν επιτρέπονται εκδρομές, αθλητικές δραστηριότητες και πάσης φύσεως εκδηλώσεις.

Σας υπενθυμίζουμε ότι όσες οικογένειες έχουν λόγους να μην επιθυμούν την επιστροφή των παιδιών τους στο σχολείο (είτε για λόγους υγείας των ίδιων των παιδιών είτε για την προστασία την υγείας προσώπων στο οικογενειακό σας περιβάλλον), έχει προβλεφθεί από το Υπουργείο Παιδείας η κατάθεση σχετικής Υπεύθυνης Δήλωσης από την οικογένεια, την οποία και σας επισυνάπτω εκ νέου. Εάν έχετε δυσκολία στην εκτύπωση και συμπλήρωσή της, μπορούμε να σας την χορηγήσουμε εμείς και να σας βοηθήσουμε να την συμπληρώσετε. Εάν αποφασίσετε να την καταθέσετε, θα πρέπει να γνωρίζετε ότι τα παιδιά σας δεν θα μπορούν να έρχονται στο σχολείο και δεν είναι δυνατή η αναίρεσή της. Κι αυτό, διότι δεν μπορεί να υποβάλλει κάποιος μια δήλωση αποχής των παιδιών του από το σχολείο για σοβαρούς λόγους και κάποιες φορές να το στέλνει. Ή υπάρχει πρόβλημα υγείας στην οικογένεια ή δεν υπάρχει. Για τα παιδιά που θα απουσιάζουν δικαιολογημένα δεν θα προσμετρούνται απουσίες.

Την Δευτέρα το πρωί το κουδούνι θα χτυπήσει κανονικά στις 8:15. Για μία και μοναδική φορά θα συγκεντρώσουμε τα παιδιά στον χώρο προσευχής, τηρώντας τις αποστάσεις ασφαλείας, ώστε να λάβουμε γνώση του αριθμού των παιδιών που θα προσέρχονται και να δοθούν μερικές γενικές οδηγίες. Καθημερινά, η προσευχή θα γίνεται στις τάξεις και όχι στην αυλή. Το κυλικείο δεν θα λειτουργήσει καθόλου. Γι’ αυτό τα παιδιά θα πρέπει να έχουν μαζί τους το φαγητό που χρειάζονται και αρκετό νερό. Καλό είναι να έχουν μαζί τους και καπελάκι για τον ήλιο, για τα διαλείμματα. Το πρόγραμμα των μαθημάτων θα παραμείνει το ίδιο, όπως και πριν το κλείσιμο των σχολείων. Συνεπώς, τα παιδιά θα σχολούν κανονικά στις 13:15 καθημερινά. Εάν οι συνθήκες μας επιβάλουν να αλλάξουμε το πρόγραμμα, θα ενημερωθείτε εγκαίρως. Επίσης, εγκαίρως θα ενημερώνεστε για τυχόν ενωρίτερα σχολάσματα των παιδιών, σε περίπτωση προγραμματισμένων αδειών των εκπαιδευτικών.

Σας υπενθυμίζω ότι η είσοδος γονέων στο σχολείο απαγορεύεται αυστηρά. Θα παραδίδετε και θα παραλαμβάνετε τα παιδιά σας στην κεντρική πόρτα, κρατώντας τις μεταξύ σας απαραίτητες αποστάσεις ασφαλείας και κάνοντας υπομονή κατά την παραλαβή τους, αφού η αποχώρηση θα γίνεται σε δόσεις, αρχής γενομένης από τα παιδιά των μικρών τάξεων.

Εάν γνωρίζετε οικογένειες του σχολείου μας που δεν διαθέτουν email, παρακαλώ να τις ενημερώσετε για το περιεχόμενο του παρόντος ενημερωτικού σημειώματος.

 ο Διευθυντής